b'\n_START_ARTICLE_\nEric Wynalda\n_START_PARAGRAPH_\nEric Boswell Wynalda (s. 9. kes\xc3\xa4kuuta 1969 Fullerton, Kalifornia) on yhdysvaltalainen entinen jalkapalloilija._NEWLINE_Wynaldaa pidet\xc3\xa4\xc3\xa4n yhten\xc3\xa4 sukupolvensa parhaista yhdysvaltalaisista pelaajista. H\xc3\xa4net on valittu Yhdysvaltain maajoukkueen parhaaksi pelaajaksi 1990-luvulla. Wynalda valittiin Yhdysvaltain vuoden jalkapalloilijaksi vuonna 1996 sek\xc3\xa4 maajoukkueen vuoden pelaajaksi vuosina 1992 ja 1996. Vuonna 2004 h\xc3\xa4net valittiin Yhdysvaltain jalkapallon Hall of Famen j\xc3\xa4seneksi.\n_START_SECTION_\nUra\n_START_PARAGRAPH_\nWynalda oli pelipaikaltaan hy\xc3\xb6kk\xc3\xa4\xc3\xa4j\xc3\xa4. H\xc3\xa4net tunnettiin hyv\xc3\xa4n\xc3\xa4 maalintekij\xc3\xa4n\xc3\xa4._NEWLINE_Wynalda pelasi Yhdysvaltain maajoukkueessa 106 ottelua ja teki niiss\xc3\xa4 34 maalia vuosina 1990\xe2\x80\x932000. H\xc3\xa4n on Yhdysvaltain maajoukkuehistorian nelj\xc3\xa4nneksi paras maalintekij\xc3\xa4 (tilanne kes\xc3\xa4ll\xc3\xa4 2018). Wynalda edusti Yhdysvaltoja MM-kilpailuissa vuosina 1990, 1994 ja 1998. H\xc3\xa4n oli lis\xc3\xa4ksi voittamassa Yhdysvaltain riveiss\xc3\xa4 CONCACAF Gold Cupia vuonna 1991._NEWLINE_Wynalda edusti MLS:ss\xc3\xa4 San Jose Clashia vuosina 1996\xe2\x80\x931998, Miami Fusionia vuosina 1999\xe2\x80\x932000, New England Revolutionia vuosina 2000\xe2\x80\x932001 ja Chicago Firea vuonna 2001. H\xc3\xa4n teki MLS:n historian avausmaalin vuonna 1996._NEWLINE_Vuosina 1992\xe2\x80\x931996 Wynalda pelasi Saksassa Bundesliigassa ja 2. Bundesliigassa seuroinaan Saarbr\xc3\xbccken ja Bochum. H\xc3\xa4n pelasi seuratasolla lis\xc3\xa4ksi Meksikossa ja Yhdysvaltain muissa sarjoissa.'